# Gargantua (Édition Lacroix) — Prologe de l’Autheur

Pour les autres éditions de ce texte, voir Prologue de Gargantua<link itemprop='mainEntityOfPage' href='https://fr.wikisource.org/wiki/Prologue_de_Gargantua' />.
Beuueurs tresillustres, et vous verollez tresprecieux (car a vous, non a aultres sont dediez mes escriptz), Alcibiades, on dialoge de Platon, intitulé le Bancquet, louant son precepteur Socrates, sans controuerse prince des philosophes, entre aultres parolles, le dict estre semblable es Silenes. Silenes estoyent iadis petites boytes, telles que voyons de present es boutiques des apothecaires, painctes au dessus de figures ioyeuses et friuoles, comme de harpyes, satyres, oyson bridez, lieures cornuz, canes bastees, boucqs volans, cerfz lymonniers, et aultres telles painctures contrefaictes a plaisir, pour exciter le monde a rire ; quel feut Silene, maistre du bon Bacchus : mais, au dedans, lon reseruoit les fines drogues, comme baulme, ambre gris, amomon, muscq, ziuette, pierreries, et aultres choses precieuses. Tel disoit estre Socrates ; par ce que, le voyans au dehors, et l’estimans par l’exteriore apparence, n’en eussiez donné ung coupeau d’oignon, tant laid il estoit de corps, et ridicule en son maintien, le nez poinctu, le reguard d’ung taureau, le visaige d’ung fol, simple en meurs, rusticq en vestimens, paoure de fortune, infortuné en femmes, inepte a tous offices de la republicque, tousiours riant, tousiours beuuant d’aultant a ung chascun, tousiours se guabelant, tousiours dissimulant son diuin sçauoir. Mais, ouurans ceste boyte, eussiez au dedans trouué une celeste et impreciable drogue, entendement plus que humain, vertus merueilleuses, couraige inuincible, sobresse non pareille, contentement certain, asseurance parfaicte, desprisement incroyable de tout ce pourquoy les humains tant veiglent, courent, trauaillent, nauigent, et bataillent.
A quel propos, en vostre aduis, tend ce prelude et coup d’essay ? Pour autant que vous, mes bons disciples, et quelques aultres folz de seiour, lisans les ioyeux tiltres d’aulcuns liures de nostre inuention, comme Gargantua, Pantagruel, Fessepinte, la Dignité des braguettes, Des poys au lard, cum commento, iugez trop facillement n’estre au dedans traicté que mocqueries, folateries, et menteries ioyeuses : veu que l’ensigne exteriore (c’est le tiltre), sans plus auant enquerir, est communement receuz a derision et gaudisserie. Mais par telle legiereté ne conuient estimer les oeuures des humains : car vous mesmes dictes que l’habit ne faict point le moyne ; et tel est vestu d’habit monachal qui au dedans n’est rien moins que moyne, et tel est vestu de cappe hespaignolle qui, en son couraige, nullement affiert a Hespaigne. C’est pourquoy fault ouurir le liure, et soigneusement peser ce que y est deduict. Lors congnoistrez que la drogue dedans contenue est bien d’aultre valeur que ne promettoyt la boyte. C’est a dire que les matieres icy traictees ne sont tant folastres comme le tiltre au dessus pretendoyt.
Et posé le cas que au sens literal vous trouuez matieres assez joyeuses, et bien correspondentes au nom, toutesfois pas demourer la ne fault, comme au chant des sirenes ; ains a plus hault sens interpreter ce que par aduenture cuidiez dict en guayeté de cueur. Crochetastes vous oncques bouteilles? Caisgne. Reduisez a memoire la contenance que auiez. Mais veistes vous oncques chien rencontrant quelque os medulaire ? C’est, comme dict Platon, lib. II de Rep., la reste du monde plus philosophe. Si veu l’auez, vous auez peu noter de quelle deuotion il le guette, de quel soin il le guarde, de quel ferueur il le tient, de quelle prudence il l’entomme, de quelle affection il le brise, et de quelle diligence il le sugce. Qui l’induict a ce faire ? Quel est l’espoir de son estude ? quel bien pretend il ? Rien plus qu’ung peu de mouelle. Vray est que ce peu plus est delicieux que le beaucoup de toutes aultres ; pource que la mouelle est aliment elabouré a perfection de nature, comme dict Galen. III, Facult. nat. et XI, de Usupartium.
A l’exemple d’icelluy vous conuient estre saiges, pour fleurer, sentir et estimer ces beaulx liures de haulte gresse, legiers au prochaz, et hardiz a la rencontre. Puis, par curieuse leçon et meditation frequente, rompre l’os, et sugcer la substantificque mouelle, c’est a dire ce que i’entends par ces symboles pythagoricques, auecques espoir certain d’estre faictz escorts et preux a ladicte lecture ; car en icelle bien aultre goust trouuerez, et doctrine plus absconse, laquelle vous reuelera de treshaultz sacremens et mysteres horrificques, tant en ce qui concerne nostre religion, que aussi l’estat politicq et vie oeconomicque.
Croyez vous en vostre foy qu’oncques Homere, escripuant Iliade et Odyssee, pensast es allegories lesquelles de luy ont calefreté Plutarche, Heraclides Ponticq, Eustatie, Phornute, et ce que d’yceulx Politian ha desrobé ? Si le croyez, vous n’approchez ne de piedz, ne de mains a mon opinion, qui decrete icelles aussi peu auoir esté songees d’Homere, que d’Ouide, en ses Metamorphoses, les sacremens de l’Euangile, lesquelz ung frere lubin, vray crocquelardon, s’est efforcé demonstrer, si d’aduenture il rencontroit gens aussi folz que luy, et (comme dict le proverbe) couuercle digne du chaulderon.
Si ne le croyez, quelle cause est pourquoy autant n’en ferez de ces ioyeuses et nouuelles chronicques ? combien que, les dictant, n’y pensasse en plus que vous, qui par aduenture beuuiez comme moy, Car, a la composition de ce liure seigneurial, ie ne perdy ne employai oncques plus ny aultre temps que celluy qui estoit estably a prendre ma refection corporelle, sçauoir est, beuuant et mangeant. Aussi est ce la iuste heure d’escripre ces haultes matieres et sciences profundes.
Comme bien faire sçauoit Homere, paragon de tous philologues, et Ennie, pere des poetes latins, ainsi que tesmoigne Horace, quoyqu’ung malautru ayt dict que ses carmes sentoyent plus le vin que l’huyle.
Autant en dict ung tirelupin de mes liures ; mais bren pour luy. L’odeur du vin o combien plus est friant, riant, priant, plus celeste et delicieux que d’huyle ! Et prendray autant a gloire qu’on die de moy que plus en vin aye despendu qu’en huyle, que feit Demosthenes quand de luy on disoit que plus en huyle que en vin despendoyt. A moy n’est que honneur et gloire d’estre dict et reputé bon gaultier et bon compaignon : en ce nom, suis bien venu en toutes bonnes compaignies de pantagruelistes. A Demosthenes feut reproché, par ung chagrin, que ses oraisons sentoyent comme la serpielliere d’ung ord et sale huylier. Pourtant, interpretez tous mes faictz et mes dictz en la perfectissime partie ; ayez en reuerence le cerceau caseiforme qui vous paist de ces belles billeuezees, et a vostre pouuoir tenez moy tousiours ioyeulx.
Or esbaudissez vous, mes amours, et guayement lisez tout a l’aise du cors et au proufict des reins. Mais escoutaz, vietzdazes, que le maulubec vous trousque : vous soubvienne de boyre a my pour la pareille, et ie vous pleigeray tout ares metys.
* ↑ Au
* ↑ Faire raison à chacun.
* ↑ Moquant.
* ↑ De loisir.
* ↑ Il est déjà dit dans le Roman de la Rose : « La robe ne faict le moyne. »
* ↑ Appartient.
* ↑ Injection, de l’italien cagna, chienne.
* ↑ Pourchas, poursuite (terme de vénerie).
* ↑ Prudent, de l’italien scorto.
* ↑ 2 édit. du XVIe s. portent beluté.
* ↑ Expression injuste, flatterie à Budée et à Lascaris.
* ↑ Allus. au livre du dominicain ang. Thomas Walleys, qui trouvoit des conformités entre la Bible et Ovide.
* ↑ Quoique
* ↑ Sans pareil.
* ↑ Visage d’âne (provençal)
* ↑ Que l’ulcère vous ronge.
* ↑ Cautionnerai.
* ↑ Immediatement. exp. gasconne employée par Goudouli.